Moordverdagte vas toe hy glo taxi wou kaapKarl Reich (82) (Foto: Facebook) ŉ Derde verdagte, ŉ 35-jarige man, in die saak van die moord op Karl Reich (82), is Donderdag in Welkom in die Vrystaat in hegtenis geneem ná hy glo ŉ taxibestuurder vroegoggend probeer kaap en die bestuurder geskiet het. Ao Lynda Steyn, woordvoerder van die direktoraat vir prioriteitsmisdaadondersoeke (die Valke), het aan Maroela Media gesê die verdagte het toegeslaan toe die taxibestuurder uitgeklim het om ŉ hek toe te maak. “Hy het by die voertuig ingeklim, en toe die bestuurder in die voertuig teruggeklim het, het hy op die taxibestuurder geskiet en sy kop rakelings gemis.” Die bestuurder het vermoedelik vinnig gedink en in ŉ boom vasgejaag. Die voertuig is aan die kant van die passasier getref. “Die verdagte is in die ongeluk beseer en het onder andere inwendige beserings opgedoen,” het Steyn bygevoeg. “Toe polisiebeamptes hom in hegtenis geneem het in verband met die kaping, het hulle bevind dat hy die man is wat deur die Valke gesoek word in verband met Reich se moord. Hy is tans onder polisiebewaking in die hospitaal.” Die verdagte is glo in 2016 op parool vrygelaat ná hy in Desember 2010 in die Kaap gevonnis is oor poging tot roof met verswarende omstandighede toe hy op ŉ polisieman geskiet het. Twee verdagtes, wat vroeër in hegtenis geneem is in verband met Reich se moord, Mojalefa Tseki (34) en Thanki Motseki (27), het intussen ook Donderdag in die hof verskyn. Hulle staan tereg op aanklag van roof en moord. Die saak is tot 12 September uitgestel en hulle bly in aanhouding. Reich is op die dag van sy verdwyning, op 24 September 2018, verwurg en sy liggaam is in die kattebak van een van sy voertuie na Pretoria vervoer waar dit naby die Fonteinedal in ŉ stormwatersloot op die N14 gelaat is. Die liggaam is reeds die dag ná die moord op 25 September gevind, maar is nooit geïdentifiseer nie en is dus deur die staat begrawe. Reich het op raaiselagtige wyse by sy huis in Jim Fouchepark in Welkom verdwyn en hoewel plaaslike speurders alles in hulle vermoë gedoen het, is hy nie gevind nie. Reich se familie het die Bloemfonteinse privaat speurder, Leon Rossouw, aangestel en hy het kontak gemaak met die hoof van die Valke in Bloemfontein. Steyn is later na die saak oorgeplaas. Steyn en Rossouw het oor die afgelope 15 jaar verskeie sake saam opgelos en die twee het onmiddellik aan die werk gespring en inligting gedeel. Hul ondersoek het daartoe gelei dat Tseki en Motseki aangekeer is. Toe die twee verdagtes vir ondervraging ingebring is, het hulle binne enkele ure bes gegee en vertel waar hulle Reich se liggaam weggesteek het. Daar is toe vasgestel dat hy reeds die dag ná sy verdwyning deur ŉ verbyganger opgemerk is wat die polisie in kennis gestel het. Ongelukkig is die twee sake nooit verbind nie en die welaf Reich is in ŉ armmansgraf in Pretoria begrawe. Sy liggaam is daarna opgegrawe en aan sy familie oorhandig.